《寄元叔 其二》
宋代·李正民

海上欣逢梅柳新，旅怀悽惨倍伤春。飘浮正类河中木，聚散还同陌上尘。

终拟文章为世用，未应富贵后时人。登临况有新诗句，满箧珠玑岂患贫。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。